Studimi i ri: i ftohti i zakonshëm mund të na mbrojë nga koronavirusi
 Zbulimi ofron mundësinë për prodhimin e një vaksine universale për t'i mbrojtur njerëzit kundër varianteve të tanishme dhe të ardhshme të COVID-it
Shkencëtarët kanë patur gjithnjë pikëpyetje se përse disa njerëz janë në gjendje t'i rezistojnë infektimit nga koronavirusi megjithë ekspozimin ndaj tij për periudha të zgjatura. Për këtë arsye, shkencëtarët në Kolegjin Imperial të Londrës vendosën të testojnë një teori: se një tip qelizash të bardha të quajtura qelizat T, të cilat i prodhon trupi për të luftuar të ftohtin e zakonshëm, mund të ofrojnë një nivel mbrojtjeje. "Infektimet e mëparshme me koronaviruset e të ftohtit normal, pra këta janë kushërinj të largët të SARS-CoV-2 që shkakton COVID-in, mund të gjenerojnë qeliza T që do të ishin në gjendje të identifikojnë dhe të sulmojnë virusin SARS-CoV-2. Kjo është teoria që filluam të testojmë", thotë Ajit Lalvani, profesor në Kolegjin Imperial të Londrës. Studimi filloi në shtator 2020, përpara se të fillonin programet e vaksinimit masiv, dhe përpara se shumica e njerëzve të ishin infektuar nga COVID-i. Shkencëtarët testuan gjakun e 52 personave që jetonin në të njëjtën shtëpi me një person të infektuar nga virusi SARS-CoV-2 që shkakton COVID-in. Gjysma e tyre u infektuan me COVID, por gjysma jo. "Ata që kishin paraprakisht qeliza T të gjeneruara nga virusi i të ftohtit të zakonshëm, të cilat mund të diktonin dhe të sulmonin SARS-CoV-2, nuk u infektuan", thotë zoti Lalvani. Vaksinat e tanishme janë projektuar për të krijuar një përgjigje imunitare ndaj proteinave në gjembat e strukturës së jashtme të koronavirusit, të cilat mundësojnë mutacionet dhe shmangien e sistemit imunitar. "Ndërsa qelizat mbrojtëse T që ne zbuluam orientohen kundër proteinave në bërthamën e virusit, proteinave të brendshme. Dhe këto proteina ndryshojnë shumë pak. Pra, gjetjet tona ofrojnë mundësinë për prodhimin e një vaksine universale që gjeneron qelizat T për të mbrojtur njerëzit kundër varianteve të tanishme dhe të ardhshme të COVID-it", thotë zoti Lalvani. Ky është një lajm ngazëllyes, por prodhimi i një vaksine të tillë është ende larg. Ndërkohë, autorët e studimit theksojnë se askush nuk duhet t'i mbajë shpresat se infektimi nga i ftohti i zakonshëm do t'i ofrojë imunitet ndaj COVID-it dhe thonë se vaksinimi është mbrojtja më e mirë.